Руслан Гыйльфанов: «Наркотиклар аркасында, тормышымның 9 елын бушка уздырганмын»

	Мин Руслан Гыйльфанов белән «Ярдәм» фонды каршында ачылган наркотикка бәйлеләрне тернәкләндерү үзәгендә таныштым. Ул, биредә уңышлы гына дәваланганнан соң, үзәктә волонтер булып эшли башлаган. 28 яшьлек егет тугыз ел наркотиклар кабул иткән. Бу – мәктәптә укыганда мавыгуларын кертмәгәндә.	  – Наркотикны беренче тапкыр үсмер чагымда татып карадым. Әнием һәм апам белән ул вакытта Алексеевск районында яши идем. Иптәш малайлар белән күрше авылга барып, киндер җыя идек тә шуны киптереп тарта идек. Аннары Казаннан гашиш кайтарта башладык. Атнага өч тапкыр гашиш тарту гадәти күренешкә әверелде, әмма ул миңа тормышта комачаулык итмәде. Наркотик кулланганнан соң кәеф күтәрелә, рәхәтлек тоясың, проблемалар онытыла. Тора-бара ялганларга өйрәнәсең, намус дигән нәрсә югала. Әни наркотиклар куллана башлаганымны бик соң аңлады. Өйгә төнлә генә кайтам, берни сизми. Өйдә ир-ат юк, әтием эчеп үлде. Апам башы-аягы белән укуда, тормышны алып барырга әнинең хезмәт хакы гына җитмәгәч, берничә урында эшләргә дә өлгерде. Мәктәпне тәмамлагач, Казанга килеп, моторист-бетонщик булып эшли башладым. Чистай политехникумына читтән торып укырга кердем. Казанда наркотик табу проблема түгел, Азинода бер җирдә аппарат бар иде. 500 сумыңны саласың да наркотик учыңа төшә дә утыра. 500 сумлык наркотик биш кешегә бер кулланырга җитә, – дип сөйли яңа танышым. 
	Дилбәр ГАРИФУЛЛИНА	
Шәһри Казан

	№ --- | 02.06.2016	


